Nos Hugues, dux de Borgoigne, faisons sçavoir à tous céaus qui ces présentes lettres verront, que con paroles fuissent de mariage de nous et de Béatrix, la seror à noble baron Thiébaut, par la grâce de Dieu roi de Navarre, conte de Champaigne et de Brie, palatin: à la porfin nos sommes accordé en tel manière que li devant dit Thiébaut nous donne la devant diz Béatrix à femme, et donne à sa devant dite seror por tout son partage de père et de mère, de terre et de moble l’Isle dessus Mont-royal et toutes les appartenances, et tous les fiefs sauf le fié au signor de Noiers qui muet de l’Isle; et donne à la devant dite Béatrix por son partage, si com il est devant dit, vingt mille livres de tornois à paier à nos ou à nostre comandement ès termes ci aprez nommés: c’est à sçavoir six mil livres de tornois à ceste prochaine foire de Bar et sept mille livres de tornois à l’autre foire de Bar en suivant après, et les autres sept mille livres tornois à l’autre foire de Bar en suivant. Et portant nos et la devant dite Béatrix avons quitté, au devant dit Thiébaut et à ses hoirs, tout héritage qui ere avenuz à la devant dite Béatrix de par père et de par mère, et tot le moble, sauve la droicte eschoite s’elle avenoit. Et s’il avenoit que la devant dite Béatrix mourust avant de nos et sans hoirs de nos, et nos eussiens receues totes les dictes vint mil livres de tornois, nos seriens tenus à rendre à devant dit Thiébaut, ou à ses hoirs, quatorze mil livres tornois en quatre années puis la mort à la devant dite Béatrix, chacun an le quart, c’est à sçavoir le premier quart du jour qu’elle seroit morte en un an, et seroit cette paie faite à Troies, et ensin chacun an continuement en tel jour et en ce leu mesmes, jusqu’à tant que les paies fussent faictes; et les six mille livres de tornois de ces devant dites vingt mile livres nos demereroient por les dépens et por les couz qu’elle auroit (fait) tant comme elle demorroit avec nous, combien que el y demorast ou poix ou onques, et quel tans que elle mourust, ou tost ou tart. Et se nous n’aviens receu totes les dictes vingt mille livres de tornois ains que elle mourust, nos ne seriens tenu de paier, fors ce que nous auriens receu outre les six mille livres. Et ce que nous auriens receu outre les six mil livres, nos seriens tenu à paier à quatre années prochiènes puis la mort de celi Béatrix, aus termes et au leu si com il est dessus devisé. Et si nos moriens avant que cil payement feussent fait, nostre hoir seroit tenu à la fenir selon la forme devant dite. Et s’il avenoit encore que nos morissiens ainçois que la devant dite Béatrix, et elle n’eust hoir de nos vivant, nostre hoir seroient tenu de rendre à la devant dite Béatrix ou à siens toutes les vingt mil livres de tornois se nos les aviens receues; et se nos ne les aviens toutes receues ce que nos en auriens receu; et seroient cil paiement fait à quatre années après nostre mort, chacun an le quart, ès termes et au leu selon la forme devant dicte. Et la devant dite Béatrix a fait hommage lige audit Thiébaut de son héritage de l’Isle et des appartenances, si com elles sont dessus nommées, et li hoir de la devant dicte Béatrix qui tenront la terre de l’Isle dessus nommée seront tenus de faire hommage au devant dict Thiébaut, ou à ses hoirs; et ele mesme est tenue à faire homage de la devant dite terre de l’Isle as hoirs ledit Thiébaut, se elle vivoit plus de lui, et nos ne sommes pas tenu de faire hommage au dit Thiébaut, ne à ses hoirs de la dicte terre de l’Isle. Et nos avons doée la dicte Béatrix de quatre mille livres de terre à digenois, qui li doivent estre assises à Castellon-sur-Seine et à la chastellerie, et en Vilenes ou en Dumois et as appartenances, et à Viétel et as appartenances et Cinai et en la chastellerie; et se ces choses devant dites ne valoient les quatre mille livres de terre por lou pris des deus chevaliers qui mis i seroient, li uns de par le dict Thiébaut, et li autres de par nos, elles seroient parfaictes à l’égard des deus chevaliers qui mis y seroient, si com dit est devant, li quel les préferoient en bone foi por l’une partie et por l’autre, au plus près des leus devant dicts; et en ces dicts leus de doaire nos ne poons rien retenir, si ils ne valloient plus de quatre mil livres par l’égard de deux chevaliers qui y seroient mis; et si plus valoient, li plus ne seroient pas de doaire. Et est à sçavoir que li diz rois et li hoir doivent garantir contre tous homes jusqu’à droit de l’Isle et les appartenances, si com est devant dict, et à nos et à la dicte Béatrix et as hoirs de la dicte Béatrix, en tel manière que se ces choses ou aucune d’eles que li rois deust garentir, ne poist garentir ne si hoir, ils seroient tenu de faire souffisant eschange par l’égart des deus chevaliers desqueux devant est parlé; et se cil fussent mort ou li uns d’eus, par autres qui y seroient mis en leu des mors, ou dou mort, selon la forme devant dite. Et en tesmoignance de laquelle chose nos avons fait seeller ces présentes lettres de nostre seel. Ce fut fait en l’an de Grâce mil deux cens cinquante-huict, ou mois de novembre.